Publication: Magyar Közlöny
Issue: MK-2001-80 (Year: 2001, Number: 80)
Era: 1990-2004
Section: a 129/2001. (VII. 13.) Korm. rendelethez
Paragraph Index: 1172

4. A képzés főbb tanulmányi területei és azok arányai 4.1. Az összes kreditmennyiségen belül gyakorlathoz kapcsolódik: 59% 4.2. Főbb képzési szakaszok, témakörök és ezek kreditszáma 4.2.1. Alapozó képzés: 15 kredit Az alapképzés során a hallgatóknak meg kell szerezniük a tanulmányok folytatásához szükséges nyelvi készségeket és meg kell ismerkedniük az irodalomtudomány és a nyelvtudomány céljával és alapvető módszereivel. 4.2.2. Törzs- és szakképzés: 56 kredit Nyelvi követelmények: Normális sebességű köznyelvi szöveg hallás utáni pontos megértése. Megfelelő ritmusú, intonációjú beszéd. Mindennapi és kulturális témák öszszefüggő és korrekt szóbeli előadása, ilyen témákban társalgási és vitakészség. Az egyéni szókincs tudatos bővítésének igénye különböző témakörökben. Átlagos nehézségű irodalmi és sajtószöveg akadálytalan olvasása, a mindennapi életben szükséges írott szövegek korrekt elkészítése. A helyesírási szabályok pontos alkalmazása. Világos és szabatos szövegek készítése a szakmába vágó tudományos témákról. Francia irodalom: A francia irodalom egészének korszakok és műfajok szerinti áttekintése. Az irodalomtörténet átfogó ismeretén túl egyes korszakok és egyes szerzők elmélyültebb tanulmányozása. Az irodalomtudományi alapfogalmak elsajátítása. A fontosabb kézikönyvek, irodalomtörtén etek, lexikonok, bibliográfiák, szakfolyóiratok hozzáértő használata. A főbb irodalomkritikai irányok és műelemzési módszerek megismerése. Műelemzési készség. Francia nyelvészet. A nyelvre vonatkozó általános fogalmak elsajátítása. Az alapvető nyelvészeti kézikönyvek, segédeszközök használata. Tájékozottság a francia nyelvészet főbb irányzataiban és legfontosabb kutatóinak munkásságában. A francia leíró nyelvtan (hangtan, alaktan, mondattan), valamint a lexikológia elméleti ismerete, gyakorlati alkalmazásának képessége. A szemantikai fogalmak rendszerezése. Mondatelemzési készség. A francia nyelvi jelenségek magyar—francia kontrasztív szempontból történő megközelítése. A francia nyelv viszonya a latinhoz, helye a nyelvcsaládok rendszerében. Régebbi nyelvállapotok maradványai és hatásai a mai nyelvben. Francia civilizáció: A francia civilizáció történetére és a jelenkori francia civilizációra vonatkozó legfontosabb kézikönyvek ismerete. Tájékozottság Franciaország történelmét, földrajzát és mai intézményrendszerét illetően. Ezeknek az ismereteknek biztos háttérként történő felhasználása az irodalmi vagy nyelvtörténeti események időbeli és földrajzi elhelyezéséhez. Alapvető ismeretek a frankofónia fogalmáról.

Source: https://magyarkozlony.hu/hivatalos-lapok/c27aef8bad888f243e743ce19b7e6aeb0578bc80/dokumentumok/233c18ee3306e46ea81ff8ef04ba00b38343305e/letoltes